b'\n_START_ARTICLE_\nMicrovox\n_START_PARAGRAPH_\nMicrovox oli suomalainen vuosina 1968\xe2\x80\x931982 toiminut Pekka Nurmikallion johtama musiikkistudio, joka sijaitsi Lahdessa osoitteessa Vesij\xc3\xa4rvenkatu 36 A. Studio sijaitsi kerrostalon kellaritiloissa ja se koostui kahdesta Revox-kaksiraitanauhurista. \xc3\x84\xc3\xa4nitysj\xc3\xa4lke\xc3\xa4 ei voinut j\xc3\xa4lkeenp\xc3\xa4in korjata tai miksata uudelleen, joten Microvox sopi spontaanin ja energisen rockmusiikin tallentamiseen. Se oli my\xc3\xb6s Helsingin moniraitastudioita edullisempi. Microvox oli suosituimmillaan 1970-luvun j\xc3\xa4lkipuoliskolla._NEWLINE_Levy-yhti\xc3\xb6ist\xc3\xa4 studion vakioasiakkaita olivat muun muassa Love Records, Poko Rekords ja iskelmi\xc3\xa4 tuottanut Satsanga Records. Iskelmi\xc3\xa4 studiolla \xc3\xa4\xc3\xa4nittiv\xc3\xa4t my\xc3\xb6s isot yhti\xc3\xb6t, kuten CBS ja EMI. 1970-luvulla studiota k\xc3\xa4yttiv\xc3\xa4t l\xc3\xa4hes kaikki Suomen tunnetuimat rockartistit ja -yhtyeet, kuten Hurriganes, Juice Leskinen ja Wigwam. Microvoxissa \xc3\xa4\xc3\xa4nitettiin my\xc3\xb6s varhaista suomalaista punkia; muun muassa Eppu Normaalin, Briardin, Hassisen koneen ja Popedan esikoisalbumit. Kari Peitsamo puolestaan \xc3\xa4\xc3\xa4nitti Microvoxissa toistakymment\xc3\xa4 albumia. My\xc3\xb6s lahtelainen Sleepy Sleepers oli studion vakioasiakkaita. Microvoxin suosio hiipui 1980-luvun alussa, jolloin studio muutti pois kellaritiloistaan. Viimeiset \xc3\xa4\xc3\xa4nitykset tehtiin vuonna 1982._NEWLINE_Monien soittajien haastatteluissa mainitaan, ett\xc3\xa4 Microvoxin studiotila oli niin matala, ett\xc3\xa4 pitk\xc3\xa4 soittaja ei pystynyt soittamaan selk\xc3\xa4 suorana. Huoneet olivat vain 186 senttimetri\xc3\xa4 korkeita, studion kokonaispinta-alan ollessa 60 neli\xc3\xb6metri\xc3\xa4. Soittajat muistavat studiotilanteesta my\xc3\xb6s sen, ett\xc3\xa4 Pekka Nurmikallion \xc3\xa4idill\xc3\xa4 oli tapana tarjota soittajille pullakahvit._NEWLINE_Kaikkiaan Microvoxilla \xc3\xa4\xc3\xa4nitettiin noin viisitoista kultalevy\xc3\xa4 ja yksi timanttilevy. Ainoa timanttilevy oli Hurriganes-albumi Hot Wheels (1976).'